Ancuța Anda Macovei, director al Direcției Tehnologia Informației, Comunicații și Statistică Vamală din cadrul Autorității Naționale a Vămilor la data faptelor, în prezent director suspendat al aceleiași structuri din cadrul ANAF, a fost trimisă în judecată marți de procurorii Direcției Naționale Anticorupție pentru luare de mită.

0dcb1f32-22d4-4a45-a26d-9dd77bad800d

Potrivit unui comunicat al DNA transmis marți AGERPRES, procurorii DNA Ploiești au dispus trimiterea în judecată, în stare de arest la domiciliu, a Ancuței Anda Macovei, la data faptei director al Direcției Tehnologia Informației, Comunicații și Statistică Vamală din cadrul Autorității Naționale a Vămilor, în prezent director suspendat al aceleiași structuri din cadrul ANAF pentru săvârșirea infracțiunii de luare de mită în formă continuată.

Procurorii anticorupție precizează în rechizitoriul transmis instanței că, în anul 2010, în calitate de director al Direcției Tehnologia Informației, Comunicații și Statistică Vamală din cadrul Autorității Naționale a Vămilor, Ancuța Anda Macovei ar fi pretins, pentru sine și pentru o altă persoană din conducerea instituției, de la reprezentanții a două societăți comerciale un procentaj de 25% din valoarea unor contracte de mentenanță software pentru ca, în schimb, să organizeze procedura de licitație astfel încât să fie câștigată de o asociere din care făceau parte și cele două firme, să asigure buna derulare a contractelor și efectuarea plăților aferente.

"Din suma cerută, inculpata Macovei Ancuța Anda a primit, în perioada 2010 — 2014, pentru sine și pentru cealaltă persoană, suma totală de 1.054.721 euro (care include și contravaloarea unei deplasări în SUA și alte bunuri materiale de valoare). În același context, inculpata a mai primit alte 14 bunuri materiale evaluate la 4.300 euro și 22.502 lei", se menționează în comunicat.

DNA informează că în cauză s-a dispus luarea măsurii asigurătorii a sechestrului asupra mai multor bunuri mobile și imobile deținute de Macovei, respectiv asupra sumelor de bani existente în conturile bancare deschise pe numele aceleiași inculpate, până la concurența sumelor de 1.054.721 euro, respectiv 4.300 euro și 22.502 lei, ce reprezintă contravaloarea bunurilor materiale primite.

Dosarul a fost trimis spre judecare Tribunalului București, cu propunere de a se menține măsurile preventive și asigurătorii dispuse în cauză.

AGERPRES/(AS — autor: Mihai Stoica, editor: Florin Marin, editor online: Gabriela Badea)